ส่วนที่ 1

ข้อมูลสรุป

บริษัท โมเดอร์นฟอร์มกรุ๊ป จำกัด (มหาชน) มีทุนจดทะเบียน 900 ล้านบาท ทุนชำระแล้ว
840,353,720 ปัจจุบันมีสัดส่วนผู้ถือหุ้นสัญชาติไทยร้อยละ 72 และผู้ถือหุ้นสัญชาติต่างด้าวร้อยละ 28
โดยไม่มีผู้ถือหุ้นรายใหญ่กลุ่มใดถือหุ้นเกินกว่าร้อยละ 10 บริษัทได้ดำเนินธุรกิจมา 30 ปี
ประกอบธุรกิจหลักเป็นทั้งผู้ผลิตและจัดจำหน่ายสินค้าเฟอร์นิเจอร์สำเร็จรูป Knocked Down
ทุกประเภท ภายใต้แบรนด์ Modenform ทั้งเฟอร์นิเจอร์สำนักงาน Modernform Workplace,
SOHO by Modernform, เฟอร์นิเจอร์บ้าน Modernform Exclusive Living, Casabella
by Modernform Life by Modernform และเฟอร์นิเจอร์ครัว Modernform Kitchen
โดยจัดจำหน่ายทั้งภายในประเทศและต่างประเทศในอัตราส่วน 95 : 5
นอกจากนี้ยังนำเข้าวัสดุอุปกรณ์เฟอร์นิเจอร์
และตกแต่งจากต่างประเทศเพื่อใช้ในการผลิตเฟอร์นิเจอร์ของบริษัท และจำหน่ายให้ผู้ผลิตรายอื่นๆ
ด้วย มีบริษัทย่อย 2 บริษัท และบริษัทร่วม 4 บริษัท
ซึ่งประกอบธุรกิจที่เกี่ยวเนื่องกับธุรกิจของบริษัทเป็นหลักและมีกลุ่มลูกค้าเป้าหมายเดียวกัน ได้แก่
บริษัท โมเดอร์นฟอร์มทาวเวอร์ จำกัด ให้เช่าพื้นที่สำนักงาน บริษัท โมเดอร์นฟอร์มเฮลท์แอนด์แคร์
จำกัด ผลิตและจำหน่ายสินค้า อุปกรณ์เครื่องมือเครื่องใช้ซึ่งสินค้าคุณภาพ บริษัท
พลาสติคและหีบห่อไทย จำกัด (มหาชน) ผลิตบรรจุภัณฑ์
และพลาสติกอุตสาหกรรมและชิ้นส่วนอุปกรณ์เฟอร์นิเจอร์ บริษัท เอ็มเอฟอีซี จำกัด (มหาชน)
บริการให้คำปรึกษา พัฒนา และวางระบบคอมพิวเตอร์และเครือข่ายงานเทคโนโลยีสารสนเทศ และ
บริษัท อินเตอร์เฟซโมเดอร์นฟอร์ม จำกัด ผลิตและจำหน่ายพรมแผ่นปูพื้น Interface และในต้นปี
2550 ได้ลงทุนในบริษัท เอกซ์ทีเรีย จำกัด
ซึ่งประกอบธุรกิจประเภทผลิตและจำหน่ายเฟอร์นิเจอร์นอกอาคาร
ออกแบบงานสถาปัตยกรรมภายในและออกแบบภูมิทัศน์ โดยมีอัตราส่วนเงินลงทุนในบริษัทย่อย
และบริษัทร่วม คิดเป็นร้อยละ 30 ของสินทรัพย์รวมตามงบการเงินของบริษัท

บริษัทมีโรงงานผลิตสินค้าของบริษัทเองรวม 4 โรงงาน รวมพื้นที่ 48 ไร่ และมีพื้นที่ใช้สอยรวม
66,000ตารางเมตร เครื่องจักรรวม 298 เครื่อง ด้วยปริมาณการผลิตต่อปีร้อยละ 84
ของกำลังการผลิตเต็ม โดยใช้วัตถุดิบภายในประเทศต่อต่างประเทศในอัตราส่วนร้อยละ 80:20
ซึ่งเป็นวัตถุดิบที่หาง่าย จึงไม่มีปัจจัยความเสี่ยงทั้งด้านปริมาณ ราคาและผู้จำหน่ายวัตถุดิบแต่อย่างใด

บริษัทมีโชว์รูมแสดงสินค้าเพื่อจัดจำหน่ายผลิตภัณฑ์ของตนเองกว่า 9 แห่ง
โดยใช้นโยบายราคาเดียวกัน ทุกแห่ง ใช้ช่องทางการจำหน่ายทั้งการขายผ่านโครงการ
ซึ่งมีสัดส่วนของยอดขายผ่านโครงการเพิ่มขึ้นเป็นร้อยละ 70 และการขายผ่านโชว์รูมและดีลเลอร์
ในอัตราร้อยละ 30
และโดยที่บริษัทมิได้จำหน่ายสินค้าให้ลูกค้ารายใหญ่รายใดที่มียอดสั่งซื้อเกินกว่าร้อยละ 10
ของยอดจำหน่ายทั้งหมดของบริษัทจึงไม่มีความเสี่ยงในการต้องพึ่งพาลูกค้ารายใหญ่แต่อย่างใด

สำหรับผลการดำเนินงานของบริษัท และบริษัทย่อยในปี 2550 มีรายได้รวม 2,628 ล้านบาท
โดยมีรายได้จากการขาย 2,446 ล้านบาท ลดลงจากปีก่อนร้อยละ 5
มีต้นทุนขายและค่าใช้จ่ายในการขายและบริหารรวม 2,232 ล้านบาท มีกำไรสุทธิ 304 ล้านบาท
ลดลงจากปีก่อนร้อยละ 10

ผลประกอบการเฉพาะส่วนของบริษัท โมเดอร์นฟอร์มกรุ๊ป จำกัด (มหาชน) ตามวิธีราคาทุน (Cost
Method) มีรายได้จากการขาย 2,403 ล้านบาท ลดลงเล็กน้อยจากปีก่อนคิดเป็นร้อยละ 5
โดยมีรายได้หลักจากการขายเฟอร์นิเจอร์สำนักงานในอัตราร้อยละ 40
เฟอร์นิเจอร์บ้านโดยอัตราร้อยละ 21 เฟอร์นิเจอร์ครัวอัตราร้อยละ 15
วัสดุอุปกรณ์เฟอร์นิเจอร์ตกแต่งและพรมแผ่นอัตราร้อยละ 20 และส่งออกร้อยละ 4 มีต้นทุนขาย
1,514 ล้านบาท มีผลกำไรเบื้องต้นเป็นอัตราร้อยละ 37 มีค่าใช้จ่ายในการขายและบริหาร 669
ล้านบาท เป็นกำไรสุทธิหลังหักภาษีเงินได้นิติบุคคลสำหรับปี 245 ล้านบาท
เป็นกำไรสะสมที่ยังไม่ได้จัดสรร ณ สิ้นปี 479 ล้านบาท
และโดยที่บริษัทมีนโยบายในการจ่ายเงินปันผลให้ผู้ถือหุ้นในอัตราไม่ต่ำกว่าร้อยละ 60 ของกำไรสุทธิ
ดังนั้นคณะกรรมการจึงมีมติในการประชุมครั้งที่ 1/2551 เมื่อวันที่ 27 กุมภาพันธ์ 2551
ให้จ่ายเงินปันผลสำหรับผลประกอบการปี 2550 ในอัตราหุ้นละ 3.00 บาท คิดเป็นร้อยละ 82.2
ของกำไรสุทธิรวม และให้นำเสนอที่ประชุมใหญ่สามัญผู้ถือหุ้นอนุมัติในเดือนเมษายน 2551